Merkuri Vagin

Merkuri Vagin ( rossiavon Меркурий Вагин ), xonukeyes bak 1712, tiyir rossiaf vestasik va Arktika.

 Vestara va Lyaxov tursia 
Titi XVIII-eafa decemda, Gagarin bowesik va Sibiria va staksera va brinuga ko Arktika welfa ta kosmara is vestara va warzafa ewala co tisa kulafa gu myot pu bowesik ke Yakutsk dirgayar. Va giva vas kosmara moni 1690 va ewala gan lane Maksim Muxoplyov dere djugruyeyer. Bantan bak 1711 va Merkuri Vagin wetce okilik ke brinuga kiblayar, i va kazakik ke Verxoyansk.

Bak muvugal ke 1711, Vagin va lospa dem 10 kazakik mal Yakutsk kal Ust-Yansk gadeyer. Lizukaf irubasik bazeyed da konaka ewala lente Svyatoy Nos evilma tigiyid. Va bata evilma az Yana ceda artlakiyid, azon moo opruk kal Lyaxov tursia remlakiyid. 

Lospa ke Vagin dere tiyir dem Yakov Permyakov kazakik, i dem totasik kosmayas va tana Bear ewala az artlakiyis kan vakolaf impadimot va Bolcoy Lyaxov.

Brinuga ke Vagin va biropruk kan vakolaf impadimot dere artlakiyir. Moe Bolcoy Lyaxov ewala, va sumeon Mali Lyaxov gee lentefa krimta kozwiyir.

 Xonukera 
Arbe uma sinka, Vagin gu wilufa dimlakira van tadava zo vebayar. Lospa va idulugal koe xo wale artexo ke Xromy bost is Svyatoy Nos tiskir kiren kelda van Ust-Yansk tiyir merotis golde jontika uzda isu weda. Voxen pemaxo nijeyer rotafo is megalafo. Lavada tiyir eipkirafa numen brinugik siputepeyed. Ise radimi goyolafa divlamara dere aeleyed nume va impadimotaf vakoleem gonaytayad. Damo batcoba, Vagin va warzafa vestasa yawara va Lyaxov tursia tori diretanda djukuraskiyir. Arak ke kazakikeem ke brinuga levlikeyer aze tarleyer numen Vagin is Permyakov di zo aytayad.

Artlanison va Ust-Yansk, pisonasik dakteyed da kot gracik al aelawalkeyed voxe me zo foliyid. Koe flint ke Yakutsk va gomilara welidayad. Toloy bat kazakik sanegon di zo vrayayad ; kotar zo ustapayad aze krimton ic Oxotsk bira zo divstakseyed.

Kosmara ke Vagin banugale me zo kagrupeyer numen ewala ke tursia jontikedje wan tiyid yoltiskafa. To vamoion lano xocko valente Yakuta is koe Lyaxov tursia gu inaf yolt zo askiyid.

 Vuestexa 
 Р. К. Баландин is В. А. Маркин. 100 великих географических открытий // Тающие острова (Новосибирский архипелаг). — Вече, 2004. — ISBN 5-7838-0775-3.
|}

Vagin (Merkuri)
Vagin (Merkuri)
Vagin (Merkuri)